SAUK pos bedryfshoofChris Maroleng. Foto: ANA. Die SAUK het Chris Moraleng, bedryfshoof van die openbare uitsaaier, met onmiddellike inwerkingtreding afgedank. Die SAUK se raad het in ŉ verklaring gesê hy het Dinsdag vergader en daar is na afloop van ŉ dissiplinêre proses en met inagneming van die bevindinge en aanbevelings daarvan besluit om Maroleng se kontrak onmiddellik te beëindig. Volgens berigte is Maroleng na afloop van die dissiplinêre proses op drie aanklagte skuldig bevind, insluitend growwe nalatigheid. Maroleng het intussen Dinsdag na sy skorsing aan EWN gesê hy gaan teen die bevindinge van die dissiplinêre komitee sowel as die raad se besluit om hom af te dank, appelleer. Maroleng was vanaf 1 Februarie verlede jaar bedryfshoof van die SAUK. Hy het die omstrede Hlaudi Motsoeneng opgevolg. Maroleng was voorheen eNCA se Afrika-redakteur, ŉ uitvoerende beampte vir korporatiewe aangeleenthede by MTN en ŉ navorser by die instituut vir sekuriteitstudies. Hy het ŉ BA Honneurs- asook ŉ MBA-graad aan die Universiteit van Kaapstad verwerf. Sy aanstelling is destyds gefinaliseer volgens die bevel van die hooggeregshof oor die aanstelling van uitvoerende hoofde by die openbare uitsaaier. Die interimhofbevel wat in Oktober 2017 uitgereik is, het die magte van die kommunikasieminister beperk om uitvoerende hoofde by die SAUK aan te stel, om sodoende die onafhanklikheid van die raad te beskerm.